b'\n_START_ARTICLE_\nNarsaq Lokalomr\xc3\xa5de\n_START_PARAGRAPH_\nNarsaq Lokalomr\xc3\xa5de (tidligere Narsaq Kommune) beliggende i Vestgr\xc3\xb8nland har navn efter sin hovedby Narsaq. Omr\xc3\xa5det blev d. 1. januar 2009 en del af Kujalleq Kommune sammen med Nanortalik og Qaqortoq. Kommunegr\xc3\xa6nserne g\xc3\xa6lder stadig som gr\xc3\xa6nser for Pr\xc3\xa6steg\xc3\xa6ldet Narsaq._NEWLINE_Narsaq kommune havde 2.033 indbyggere (1. januar 2004). Af disse boede 1.705 i selve Narsaq by, mens resten boede i en af kommunens tre bygder, der er Qassiarsuk (42), Igaliku (41) og Narsarsuaq (162), der ligger ved Narsarsuaq Lufthavn, en tidligere amerikansk milit\xc3\xa6rbase, der er hovedindfaldsporten til Sydgr\xc3\xb8nland. Lufthavnen blev anlagt af det amerikanske luftv\xc3\xa5ben under 2. verdenskrig til mellemlandinger for fly p\xc3\xa5 vej til eller fra Europa, men har siden 1959 fungeret som en civil lufthavn. Air Greenland A/S og Air Iceland beflyver fra lufthavnen i Narsarsuaq det \xc3\xb8vrige Gr\xc3\xb8nland, Island og Danmark.'